บลจ.ไทยพาณิชย์สวนกระแสตลาดซบเซาเตรียมจ่ายปันผลกองทุน SCBDV ครั้งที่ 18
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่า บริษัทฯ เตรียมจ่ายเงินปันผลกองทุนหุ้นที่ลงทุนในตลาดหุ้นไทย คือ กองทุนเปิดไทยพาณิชย์หุ้นทุนปันผล (SCBDV) สำหรับผลการดำเนินงานระหว่างวันที่ 1 พฤษภาคม 2557 ถึงวันที่ 30 เมษายน 2558 และกำไรสะสม ในอัตรา 0.10 บาทต่อหน่วย โดยจะจ่ายให้กับผู้ถือหน่วยในวันที่ 25 พฤษภาคม 2558 นี้ ซึ่งในครั้งนี้นับเป็นครั้งที่ 18 
19 พ.ค. 2558

นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่า บริษัทฯ เตรียมจ่ายเงินปันผลกองทุนหุ้นที่ลงทุนในตลาดหุ้นไทย คือ กองทุนเปิดไทยพาณิชย์หุ้นทุนปันผล (SCBDV) สำหรับผลการดำเนินงานระหว่างวันที่ 1 พฤษภาคม 2557 ถึงวันที่ 30 เมษายน 2558 และกำไรสะสม ในอัตรา 0.10 บาทต่อหน่วย   โดยจะจ่ายให้กับผู้ถือหน่วยในวันที่ 25 พฤษภาคม 2558 นี้ ซึ่งในครั้งนี้นับเป็นครั้งที่ 18
สำหรับกองทุนเปิดไทยพาณิชย์หุ้นทุนปันผล ถือเป็นกองทุนที่สร้างผลการดำเนินงานที่โดดเด่นโดยนับตั้งแต่จัดตั้งกองทุนเมื่อปี 2546 ได้จ่ายเงินปันผลไปแล้วถึง 14.67 บาทต่อหน่วย โดยกองทุนนี้มีนโยบายการลงทุนด้วยการคัดเลือกลงทุนหุ้นที่มีอัตราการเติบโตในระดับปานกลาง-สูง ฐานะการเงินแข็งแรง สามารถจ่ายเงินปันผลสม่ำเสมอ เหมาะสำหรับผู้ลงทุนที่รับความเสี่ยงได้ปานกลาง
นายสมิทธ์ กล่าวว่า ภาวะการลงทุนในช่วงไตรมาสนี้ คาดว่าตลาดหุ้นไทยจะซบเซาลงสักระยะหนึ่ง เนื่องจากเศรษฐกิจฟื้นตัวช้ากว่าที่คาดการณ์ไว้ ประกอบกับรัฐบาลยังขาดความชัดเจนว่าจะกระตุ้นเศรษฐกิจด้วยวิธีใด นักลงทุนจึงหยุดพักการลงทุนไปชั่วระยะเวลาหนึ่ง อย่างไรก็ตามในสภาวะเช่นนื้กลายเป็นโอกาสที่น่าสนใจเข้าลงทุนได้อย่างดี เนื่องจากจะสามารถคัดเลือกลงทุนในหุ้นที่มีปัจจัยพื้นฐานดี แต่ราคาปรับตัวลดลงมากกว่าที่ควรจะเป็นตามภาวะตลาดที่ซบเซาลง ดังนั้นจึงเป็นจังหวะที่ดีในการเข้าลงทุนในกองทุน SCBDV สำหรับผู้รับความเสี่ยงได้ในระดับปานกลาง